Source: http://docplayer.fi/10817513-Sisallysluettelo-esityksen-paaasiallinen-sisalto-3-yleisperustelut-5-1-johdanto-5.html
Timestamp: 2018-10-19 01:10:45+00:00
Document Index: 12723245

Matched Legal Cases: ['tuomioistuin ', 'tuomioistuin ', 'Tuomioistuin ', 'Tuomioistuin ', 'Tuomioistuin ', 'tuomioistuin ', 'Tuomioistuin ', 'Tuomioistuin ', 'Tuomioistuin ', 'tuomioistuin ', 'Tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'Tuomioistuin ', 'Tuomioistuin ', 'Tuomioistuin ', 'Tuomioistuin ', 'tuomioistuin ', 'Tuomioistuin ', 'tuomioistuin ', 'Tuomioistuin ', 'Tuomioistuin ', 'tuomioistuin ', 'Tuomioistuin ', 'tuomioistuin ', 'tuomioistuin ', 'tuomioistuin ', 'KKO ']

SISÄLLYSLUETTELO ESITYKSEN PÄÄASIALLINEN SISÄLTÖ...3 YLEISPERUSTELUT Johdanto PDF
SISÄLLYSLUETTELO ESITYKSEN PÄÄASIALLINEN SISÄLTÖ...3 YLEISPERUSTELUT Johdanto...5
Download "SISÄLLYSLUETTELO ESITYKSEN PÄÄASIALLINEN SISÄLTÖ...3 YLEISPERUSTELUT...5. 1 Johdanto...5"
1 1 SISÄLLYSLUETTELO ESITYKSEN PÄÄASIALLINEN SISÄLTÖ...3 YLEISPERUSTELUT Johdanto Nykytila Lainsäädäntö ja käytäntö...5 Voimassaoleva lainsäädäntö ja sen kehitys...5 Konkurssiasiamies ja Konkurssiasiain neuvottelukunta...6 Saneerausmenettely pääpiirteittäin...7 Tietoja yritysten lukumääristä...9 Tietoja konkursseista...9 Tietoja yrityssaneerausasioista Kansainvälinen kehitys sekä ulkomaiden lainsäädäntö...11 Yleistä...11 Ruotsi...13 Norja...14 Tanska...16 Saksa Nykytilan arviointi...19 Yleistä...19 Lain soveltamisala...20 Yksityisen elinkeinonharjoittajan asema...20 Kilpailuvaikutukset...21 Saneerausmenettelyn aloittaminen...24 Tuomioistuinmenettely...28 Selvittäjä...30 Velkojatoimikunta...32 Saneerausmenettelyn alkamisen ja väliaikaisten kieltojen oikeusvaikutukset...32 Suhde konkurssiin ja muutoksenhaku...35 Saneerausohjelman sisältö...36 Saneerausohjelman kesto...37 Konkurssivertailu...38 Saneerausohjelman vahvistaminen...40 Saneerausohjelman muuttaminen...41 Toimivaltaisten tuomioistuinten lukumäärä...42 Tuomioistuinkäsittelyn kesto...43 Eräitä erityiskysymyksiä Esityksen tavoitteet ja keskeiset ehdotukset Tarkoituksenmukainen valikoituminen yrityssaneeraukseen tai konkurssiin Saneerauksen edellytykset ja esteet...52
2 2 3.3 Saneerausvelka, saneeraussuoja ja menettelyn aikana syntynyt velka Suhde konkurssiin, toimivaltainen tuomioistuin ja muutoksenhaku Selvittäjä ja velkojatoimikunta Kuittaus saneerausmenettelyn yhteydessä Perintäkiellon laajentaminen Lievimmän keinon periaate ja konkurssivertailu Saneerausohjelma, ohjelman vahvistaminen ja sen muuttaminen Yksinkertaistettu saneerausmenettely Tuomioistuinmenettely Esityksen vaikutukset Taloudelliset vaikutukset Vaikutukset viranomaisten toimintaan Yritysvaikutukset Asian valmistelu Valmisteluvaiheet ja -aineisto...72 YKSITYISKOHTAISET PERUSTELUT Lakiehdotusten perustelut Laki yrityksen saneerauksesta Laki takaisinsaannista konkurssipesään Laki velkojien maksunsaantijärjestyksestä Tarkemmat säännökset ja määräykset Voimaantulo Suhde perustuslakiin ja säätämisjärjestys LAKIEHDOTUKSET Laki yrityksen saneerauksesta annetun lain muuttamisesta Laki takaisinsaannista konkurssipesään annetun lain 23 :n muuttamisesta Laki velkojien maksunsaantijärjestyksestä annetun lain 3 a :n muuttamisesta LIITTEET Rinnakkaistekstit Asetusluonnos Lagförslagen Eriävät mielipiteet...173
3 3 Hallituksen esitys Eduskunnalle yrityksen saneerauksesta annetun lain ja eräiden siihen liittyvien lakien muuttamisesta ESITYKSEN PÄÄASIALLINEN SISÄLTÖ Esityksessä ehdotetaan muutettavaksi yrityksen saneerauksesta annettua lakia niin, että yritysten ohjautuminen ja valikointi saneerausmenettelyyn tapahtuisi mahdollisimman tarkoituksenmukaisesti. Saneerausmenettelyyn hakeutuvalta yritykseltä vaadittaisiin nykyistä tarkempaa selvitystä keinoista, joilla yritystoiminta voidaan tervehdyttää. Esityksellä pyritään lyhentämään saneeraushakemusten käsittelyaikoja tuomioistuimissa ja hakemus, jota velkojat puoltavat tavat, voitaisiin hyväksyä ilman erityisiä selvityksiä. Myös velkojilla olisi laissa tarkemmin määrätyin edellytyksin oikeus saneeraussuojaan, jos velallisen hakemuksen käsittely pitkittyy. Saneeraussuojan määräämisen jälkeen velallinen ei voisi enää velkaantua niin, että velkaa voitaisiin saneerausohjelmassa alentaa. Saneerausmenettelyn ja konkurssin suhdetta koskevia säännöksiä ehdotetaan tarkistettaviksi niin, että muutoksenhakutuomioistuin voisi eräissä tapauksissa kieltää konkurssiin asettamisen silloin, kun velallinen on hakenut muutosta saneerausmenettelyn hylkäämistä koskevaan päätökseen. Lakiin lisättäisiin myös säännös, jonka mukaan konkurssiin asetetun velallisen omaisuuden rahaksimuuttoa voitaisiin tietyin edellytyksin rajoittaa sinä aikana, jona velallisen muutoksenhakemus saneerausmenettelyn hylkäämisestä on vireillä. Velkojien asemaa saneerauksessa tarkistettaisiin muun muassa sallimalla saneerausmenettelyn aikana velkojien ja velallisen välisten saatavien kuittaus. Riittävää ei olisi, että saneeraus tuottaa velkojalle samanarvoisen jako-osuuden kuin konkurssi, vaan saneerausohjelman mukaan velallisen olisi yleensä suoritettava vakuudettomalle velkojalle selvästi konkurssissa kertyvää suurempi jako-osuus. Velkojien ryhmäjakoa äänestettäessä saneerausohjelman hyväksymisestä muutettaisiin niin, että vakuudettomia velkojia ei voitaisi enää jakaa eri ryhmiin. Yksinkertaistetussa menettelyssä nopea saneerausohjelman vahvistaminen olisi mahdollinen nykyistä lievemmin edellytyksin. Lakia ehdotetaan tarkistettavaksi myös saneerausohjelman muuttamisen sekä lisäsuoritusten maksamisen osalta. Esityksessä ehdotetaan lisäksi muutoksia takaisinsaannista konkurssipesään ja velkojien maksunsaantijärjestyksestä annettuihin lakeihin. Muutosehdotukset liittyvät yrityksen saneerauksesta annetun lain muuttamiseen.
4 4 Ehdotetut lait on tarkoitettu tulemaan voimaan mahdollisimman pian sen jälkeen, kun ne on hyväksytty ja vahvistettu.
5 5 YLEISPERUSTELUT 1 Johdanto Laki yrityksen saneerauksesta (47/1993) on ollut voimassa vuodesta 1993 alkaen. Lailla luotiin oikeudelliset edellytykset elinkelpoisten yritysten saneeraukselle. Saneerausmenettely on konkurssin vaihtoehto sellaiselle yritykselle, joka on joutunut taloudellisiin vaikeuksiin, mutta jonka toiminta on jatkamiskelpoista. Jos yritys on maksukyvytön eikä sen tilannetta voida saneerausohjelman avulla korjata muuten kuin lyhytaikaisesti, yritys voidaan asettaa konkurssiin. Saneerausmenettelystä päättää tuomioistuin. Tuomioistuin määrää selvittäjän, jonka tehtävänä on laatia yritykselle saneerausohjelma. Ohjelmaan tulee sisällyttää määräykset sellaisista liiketaloudellisista toimenpiteistä, jotka ovat välttämättömiä yrityksen toiminnan jatkamiseksi. Tällaisia toimenpiteitä ei määritellä laissa. Saneerausohjelmassa määrätään yrityksen velkoja koskevista velkajärjestelyistä. Velkajärjestelyt koskevat velallisen kaikkia velkoja, mukaan luettuina vakuusvelat. Velkajärjestelyissä velallisen velkoja voidaan alentaa, jolleivät lievemmät keinot riitä toiminnan jatkamiseksi. Vakuusvelkojen määrää ei kuitenkaan voida alentaa. Saneerausohjelma voidaan laissa tarkemmin määrätyin edellytyksin vahvistaa, vaikka kaikki velkojat eivät ole sitä kannattaneet. Lakiin sisältyvät säännökset saneerausohjelman oikeusvaikutuksista, muuttamisesta ja raukeamisesta. Yrityksen saneerauksesta annettu laki on ollut voimassa 13 vuotta. Vuosina on vahvistettu saneerausohjelma yli yritykselle. Useassa tapauksessa saneerauksesta on jouduttu yrityksen maksukyvyttömyyden vuoksi luopumaan, jolloin seurauksena on tavallisimmin ollut konkurssi. Yrityssaneerauksesta on saatu runsaasti kokemuksia, joiden perusteella lain tarkistamistarpeita voidaan arvioida. Arviointi liittyy osaltaan pääministeri Matti Vanhasen hallitusohjelman yrittäjyyden politiikkaohjelmaan, jonka mukaan on tarkoitus kehittää konkurssi-, yrityssaneeraus- ja muuta maksukyvyttömyyslainsäädäntöä elinkelpoisten yritysten tarpeettomien konkurssien välttämiseksi. 2 Nykytila 2.1 Lainsäädäntö ja käytäntö Voimassaoleva lainsäädäntö ja sen kehitys Yrityksen saneerauksesta annettu laki, jäljempänä yrityssaneerauslaki, tuli voimaan 8 päivänä helmikuuta Yrityssaneerauslain säätäminen merkitsi kokonaan uudenlaisen menettelyn käyttöönottoa yritysten maksukyvyttömyysongelmien hoitamiseksi. Lailla luotiin taloudellisissa vaikeuksissa oleville, mutta elinkelpoisille yrityksille mahdollisuus yrityksen tervehdyttämiseen. Konkurssia ei kuitenkaan voida korvata saneerauksella, sillä saneeraus voi olla konkurssin vaihtoehto vain, jos yritystoiminta on saneerauksen avulla tervehdytettävissä.
6 6 Yrityssaneerauslakia tarkistettiin pian sen voimaantulon jälkeen lähinnä eräiden menettelysäännöksissä havaittujen epäkohtien poistamiseksi (609/1993, 1029/1993). Muutokset koskivat muun ohella toimivaltaista tuomioistuinta ja muutoksenhakua. Vuonna 1995 yrityssaneerauslakiin lisättiin säännös, joka koskee erityisten vanhentumis- ja perimismääräaikojen suhdetta vapaaehtoisiin velkajärjestelyihin (114/1995). Tavoitteena oli, että erityisistä vanhentumisajoista ei muodostuisi estettä vapaaehtoisten velkajärjestelyjen toteuttamiselle. Säännöstä tarkistettiin (746/2003) vuoden 2004 alusta velan vanhentumista koskevan lainsäädännön uudistamisen yhteydessä. Laajempi tarkistus yrityssaneerauslakiin toteutettiin 1 päivänä tammikuuta 1999 voimaan tulleella lailla (794/1998). Saneerausmenettelyn aikana syntyneiden velkojen asemaa selkeytettiin tilanteessa, jossa velallinen asetetaan konkurssiin saneerausmenettelyn lakattua. Tällaiset velat ovat konkurssissa valvottavia saatavia, joille säädettiin vahva etuoikeusasema muihin konkurssisaataviin nähden. Velat maksetaan velkojien maksunsaantijärjestyksestä annetun lain (1578/1992) mukaisella etuoikeudella heti pantti- ja pidätysoikeudella turvattujen saatavien jälkeen. Selvittäjän ja valvojan saatavat saavat kuitenkin konkurssissa suorituksen ennen saneerausmenettelyn aikana syntyneitä velkoja. Lailla uudistettiin myös saneerausohjelman muuttamista koskevia säännöksiä sekä täsmennettiin eräitä muita menettelyn kulkuun liittyviä säännöksiä. Takaisinsaannista konkurssipesään annettua lakia (758/1991) muutettiin siten, että velkojilla säilyy mahdollisuus vaatia takaisinsaantia, kun saneerausmenettelyä seuraa konkurssi. Yrityksen saneerauksen yhteydessä vireille pantua takaisinsaantikannetta voidaan myös jatkaa konkurssipesän lukuun. Yrityssaneerauslakia on useissa yhteyksissä tarkistettu myös muun lainsäädännön muutosten johdosta. Korkein oikeus on vuosien aikana antanut yrityssaneerausasioissa yli 40 ennakkopäätöstä. Ratkaisut ovat koskeneet muun muassa sitä, mitä velkoja luetaan saneerausvelkoihin, sekä saneerausohjelman vahvistamista ja saneerausmenettelyn esteitä. Konkurssiasiamies ja Konkurssiasiain neuvottelukunta Konkurssipesien hallinnon valvonnasta annettua asetusta (111/1995) muutettiin 1 päivänä kesäkuuta 2003 voimaantulleella asetuksella (374/2003). Konkurssiasiamiehen apuna olevan Konkurssiasiain neuvottelukunnan toimialaa laajennettiin niin, että neuvottelukunnan tehtävänä on seurata myös yrityksen saneerausmenettelyjen toimeenpanossa noudatettavia menettelytapoja sekä tehdä aloitteita ja esityksiä yrityssaneerausmenettelyn, hyvän yrityssaneeraustavan sekä yrityssaneerausmenettelyihin liittyvän valvonnan kehittämiseksi samoin kuin antaa niitä koskevia lausuntoja ja suosituksia.
7 7 Neuvottelukunta valmistelee parhaillaan suositusta selvittäjän tehtävistä. Saneerausmenettely pääpiirteittäin Yrityssaneerauslaki sisältää varsin laajan ja yksityiskohtaisen säännöstön, jossa määritellään menettelyn aloittamisen edellytykset ja aloittamisen oikeudelliset vaikutukset, menettelyn kulku, velkojien asema ja kuuleminen, velkajärjestelyiden sisältö, saneerausohjelman hyväksymisen edellytykset sekä menettelyn raukeaminen. Taloudellisissa vaikeuksissa oleva velallinen voi tehdä hakemuksen tuomioistuimelle saneerausmenettelyn aloittamiseksi. Aloittamisen edellytyksenä on, jollei estettä ole, että velallinen ja ainakin kaksi merkittävää velkojaa yhdessä tekevät hakemuksen taikka että velallista uhkaa maksukyvyttömyys tai että se on jo maksukyvytön. Myös velkoja voi jättää hakemuksen velallista koskevan saneerausmenettelyn aloittamiseksi. Tuomioistuin päättää ensin siitä, aloitetaanko saneerausmenettely vai ei. Päätös saneerausmenettelyn aloittamisesta aikaansaa kaikkia ennen menettelyn alkamista syntyneitä velkoja (saneerausvelat) koskevan maksu-, perintä- ja täytäntöönpanotoimenpiteiden kiellon. Myös vakuusvelat kuuluvat kieltojen piiriin, joten velkojalla ei ole oikeutta muuttaa rahaksi velan vakuutena olevaa omaisuutta. Rahaksimuuttoon velkoja voi kuitenkin saada tuomioistuimen luvan. Maksukiellon estämättä voidaan maksaa muun muassa työntekijöiden palkkoja ja eräitä tavarantoimittajien saatavia. Menettelyn alkamisen jälkeen syntyviä velkoja voidaan maksaa ja myös periä normaalisti. Tuomioistuin voi hakemuksen vireille tultua hakijan tai velallisen vaatimuksesta määrätä edellä mainitut kiellot olemaan väliaikaisena voimassa jo ennen menettelyn alkamista, jos siihen harkitaan olevan tarvetta. Saneerausmenettelyn aloittaminen aikaansaa niin sanotun rauhoitusajan, jonka aikana saneerausvelalliselle laaditaan saneerausohjelma. Saneerausohjelma sisältää määräykset velkojen järjestelyistä sekä muista saneeraustoimenpiteistä, joiden tavoitteena on korjata yrityksen toimintaedellytyksiä. Saneerausohjelma kestää yleensä useita vuosia. Saneerausohjelman suoritettuaan yritys vapautuu saneerausveloista siltä osin kuin niille ei ohjelman mukaan pitänyt maksaa suorituksia. Lähtökohta on, että saneerauksen tulee olla velkojille konkurssia edullisempi vaihtoehto. Saneerauksen vaatimia liiketaloudellisia toimenpiteitä ei määritellä laissa. Laista ilmenee yleisesti, mitkä selvitykset ohjelman tulee sisältää ja mistä asioista ohjelmassa tulee määrätä. Seikkaperäisempiä säännöksiä laissa on velkajärjestelyn keinoista, joita saneerausvelkoihin voidaan soveltaa yrityksen maksuvelvollisuuden lieventämiseksi. Velkajärjestelyn keinoina tulevat kysymykseen maksuaikataulun muuttaminen, maksuerien lukeminen ensin pääoman ja vasta sitten luottokustannusten suoritukseksi, jäljellä olevaan luottoaikaan kohdistuvien luottokustannusten alentaminen sekä velan määrän alentaminen. Vakuusvelat ovat erityisasemassa ennen muuta sillä tavoin, että velan määrää ei voida alentaa siltä osin kuin vakuuden arvo sen kattaa.
8 8 Menettelyn aloittamisesta päättäessään tuomioistuin määrää selvittäjän, jonka tehtävänä on laatia selvitys velallisen taloudellisesta tilanteesta, huolehtia tarpeen mukaan velallisen aikaisemman liiketoiminnan tarkastuksesta mahdollisten väärinkäytösten tutkimiseksi sekä valvoa velkojien etua ja vastata velallisen toiminnan seurannasta menettelyn aikana. Selvittäjän lisäksi voidaan asettaa velkojatoimikunta neuvoa-antavaksi elimeksi selvittäjän ja eri velkojaryhmien välille. Selvittäjän tehtäviin kuuluu laatia ehdotus saneerausohjelmaksi yhteistyössä asianosaisten kanssa. Ohjelmaehdotuksen voi laatia myös velallinen taikka määrätyn suuruista taloudellista etua edustava velkoja tai velkojaryhmä. Saneerausmenettelyn aikana velallisella säilyy päätösvalta yrityksen omaisuutta koskevissa ja tavanomaiseen liiketoimintaan kuuluvissa asioissa. Sitä vastoin velallinen ei voi ilman selvittäjän suostumusta esimerkiksi myydä yrityksen käyttöomaisuutta, ottaa merkittävää uutta velkaa tai ryhtyä muihin toimiin, jotka voivat vaarantaa saneerauksen edellytyksiä. Tuomioistuin vahvistaa saneerausohjelman sen jälkeen, kun velkojat ovat saaneet tilaisuuden perehtyä ohjelmaehdotukseen tai -ehdotuksiin sekä ilmaista kantansa niihin. Tuomioistuin tutkii, että laissa säädetyt edellytykset ohjelman vahvistamiselle ovat olemassa. Tuomioistuin ei ota kantaa ohjelman liiketaloudelliseen sisältöön. Saneerausohjelma voidaan vahvistaa kaikkien velkojien suostumuksella, mutta laissa määrätyin edellytyksin myös, vaikka kaikki velkojat eivät olisikaan sitä kannattaneet. Kun saneerausohjelma on vahvistettu, sen sisältö määrää saneerausvelkojen ehdot ja korvaa siten kyseisten velkasuhteiden aikaisemmat ehdot. Tuomioistuimen vahvistama saneerausohjelma kelpaa tarvittaessa sellaisenaan täytäntöönpanoperusteeksi samalla tavoin kuin suoritukseen velvoittava tuomio. Saneerausohjelman toteuttaminen on ensisijaisesti velallisen vastuulla. Ohjelman ajaksi voidaan määrätä valvoja, jonka tehtävänä on velkojien lukuun seurata ohjelman toteuttamista ja huolehtia sellaisista ohjelmassa mahdollisesti edellytetyistä toimenpiteistä, joiden suorittaminen ei kuulu asianosaisille. Valvojan on määräajoin annettava velkojille selonteko saneerausohjelman toteutumisesta. Jos valvojaa ei ole, selontekovelvollisuus on velallisella. Saneerausohjelmassa määrätty velkajärjestely tai saneerausohjelma kokonaisuudessaan voidaan määrätä raukeamaan. Velkajärjestely voi raueta, jos velallinen on olennaisella tavalla laiminlyönyt ohjelman mukaisen velvollisuutensa velkojalle. Koko saneerausohjelma voidaan määrätä raukeamaan, jos käy ilmi, että ohjelman vahvistamiselle olisi ollut este. Este voi olla esimerkiksi se, että velallinen on saneerausmenettelyn kohteena olevassa toiminnassa syyllistynyt velallisen rikokseen. Ohjelma voidaan määrätä raukeamaan myös, jos velallinen on rikkonut ohjelmaa suosiakseen jotakin velkojaa eikä rikkomus ole vähäinen.
9 9 Laissa luetellaan ne seikat, jotka ovat esteenä saneerausmenettelyn aloittamiselle ja jotka ovat tietyin poikkeuksin perusteita jo aloitetun menettelyn keskeyttämiselle. Saneerausmenettelyä ei voida aloittaa, jos velallinen on maksukyvytön ja on todennäköistä, että tilannetta ei saneerausohjelman avulla voida kestävällä tavalla korjata. Menettelyn esteen ja keskeyttämisperusteen muodostaa myös se, ettei velallinen todennäköisesti kykene maksamaan menettelyn alkamisen jälkeen syntyviä velkojaan. Saneerausmenettelyä ei voida myöskään aloittaa ja jo aloitettu menettely on keskeytettävä, jos on perusteltua syytä olettaa, että hakemuksen pääasiallisena tarkoituksena on velkojan perintätoimien estäminen tai muu velkojan taikka velallisen oikeuden loukkaaminen. Menettelyn esteen ja keskeyttämisperusteen muodostaa myös se, että on perusteltua syytä olettaa, ettei saneerausohjelman aikaansaamiselle tai vahvistamiselle ole edellytyksiä. Tällainen tilanne voi olla silloin, jos jo ennalta on ilmeisen selvää, ettei velallinen nauti sellaista velkojien vähimmäisluottamusta, joka on välttämätön saneerausohjelman vahvistamiseksi. Tietoja yritysten lukumääristä Tilastokeskuksen yritys- ja toimipaikkarekisterin mukaan yritysten määrä lisääntyi luvun loppupuolella vuosittain keskimäärin 3,5 prosenttia, mutta luvulla yritysten määrä on kasvanut keskimäärin vajaan prosentin vuodessa. Toimivien yritysten kokonaismäärä vuoden 2004 lopussa oli Yritysten määrä kasvoi 1,7 prosenttia vuodesta Osakeyhtiöiden osuus toimivien yritysten kokonaismäärästä oli noin 44 prosenttia ( ) ja elinkeinonharjoittajien osuus oli noin 41 prosenttia (94 398). Toimivat yritykset ovat pääosin pienyrityksiä. Tätä kuvastaa muun muassa se, että Tilastokeskuksen mukaan vuonna 2004 toimivista yrityksistä noin 86 prosenttia oli työllistänyt enintään neljä työntekijää ja noin 93 prosenttia enintään yhdeksän työntekijää. Toimintansa lopettaneiden yritysten määrä vuonna 2004 oli noin ja vastaava luku vuonna 2003 oli noin Suomen Asiakastiedon tutkimuksen mukaan kolme vuotta ja sitä nuorempia yrityksiä on suomalaisyhtiöistä noin 13 prosenttia. Kolmas liiketoimintavuosi on yritykselle kriittisin. Joka kymmenes yritys ajautuu kolmantena vuonna ylittämättömiin talousvaikeuksiin. Tutkimus koski yritystä, jotka olivat toimineet toukokuussa Tietoja konkursseista Tilastokeskuksen mukaan konkurssihakemusten määrä on vuosina vaihdellut noin hakemuksesta hakemukseen. Vuonna 2004 konkurssihakemusten määrä oli 2 428, kun se edellisenä vuonna oli Vuoden 2005 aikana tuli vireille konkurssihakemusta, mikä on kuusi prosenttia vähem-
10 10 män kuin vuotta aiemmin. Konkurssihakemuksia oli vuonna 2005 vähemmän kuin kertaakaan sitten vuoden Eniten konkursseja vuosina oli rakentamisen ja kaupan sekä muiden palvelujen toimialoilla. Konkurssihakemuksista noin kolmasosa on peruutettu tai jäänyt sillensä. Aloitetuista konkursseista puolestaan noin kolmasosa on rauennut, koska varat eivät ole riittäneet konkurssikustannuksiin. Yhtiöiden ja muiden yhteisöjen osuus konkursseista on ollut vuosittain noin 70 prosenttia. Yksityisiä elinkeinonharjoittajia on konkurssivelallisista ollut viime vuosina noin prosenttia. Konkurssihakemuksen tekijänä on useimmiten velkoja (noin 70 prosenttia). Velkojien hakemuksista noin puolet on verohallinnon tekemiä ja vakuutusyhtiöiden tekemiä noin prosenttia. Pankkien osuus velkojien hakemuksista on ollut 2000 luvulla 1-2 prosenttia. Velallisen omia hakemuksia on luvulla ollut noin 20 prosenttia kaikista konkurssihakemuksista. Konkurssiin haetut yritykset ovat olleet pieniä. Vuonna 2004 konkurssiin haetuissa yrityksissä noin 55 prosentissa työntekijöiden määrä oli enintään kaksi. Vain noin kahdessa prosentissa työntekijöitä oli yli 20. Tietoja yrityssaneerausasioista Saneeraushakemusten määrä oli suurimmillaan lain voimassaolon ensimmäisinä vuosina. Tilastokeskuksen mukaan vuonna 1993 hakemusten määrä oli 572. Sen jälkeen hakemusten määrä laski vuoteen 1998 saakka, jolloin se oli alimmillaan (194). Vuonna 2003 hakemusten määrä oli 332 ja vuonna 2004 määrä oli 317. Vuoden 2005 aikana tuli vireille 267 yrityssaneeraushakemusta, mikä on 16 prosenttia vähemmän kuin vuotta aiemmin. Vuonna 2004 vireille tulleissa saneeraushakemuksissa yritysten toimiala oli vajaassa viidenneksessä kauppa-, majoitus- ja ravintolatoiminta. Teollisuuden osuus oli noin neljännes ja rakentamisen noin 18 prosenttia. Maa-, metsä- ja kalatalouden osuus oli noin kolme prosenttia. Kuljetus- ja tietoliikennealan sekä varastoinnin osuus oli vajaat 10 prosenttia. Muiden palveluiden osuus oli noin 20 prosenttia. Saneeraushakemusten määrä väheni vuoden 2005 aikana kaikilla muilla päätoimialoilla lukuun ottamatta kuljetusten, tietoliikenteen ja varastoinnin päätoimialaa, jonka osuus hakemuksista oli vajaat neljätoista prosenttia. Tilastokeskuksen mukaan vuonna 2004 yrityssaneerausta hakeneista yritysten osuus oli noin 84 prosenttia. Saneerausta hakeneet yritykset ovat 2000 luvulla olleet pääasiassa pieniä yrityksiä. Vuonna 2003 noin 80 prosenttia yrityssaneerausta hakeneista yrityksistä oli työllistänyt enintään 9 henkilöä. Vastaava luku vuodelta 2004 on noin 78 prosenttia.
11 11 Vuonna 2004 vahvistetuissa saneerausohjelmissa oli varoja 78 miljoonaa ja velkoja 127 miljoonaa euroa. Saneerausvelalliset määrättiin vahvistettujen saneerausohjelmien mukaan maksamaan noin puolet saneerausveloistaan. Tilastokeskuksen tilasto ei erottele toisistaan vakuusvelkoja ja tavallisia velkoja. Sitä, kuinka paljon tavallisille veloille kertyy suorituksia, ei voida sen perusteella arvioida. Tilastokeskuksen mukaan vuonna 2001 käräjäoikeuksissa käsiteltiin loppuun 266 saneeraushakemusta. Saneerausmenettely aloitettiin 167 tapauksessa, mikä on noin 63 prosenttia loppuun käsiteltyjen hakemusten määrästä. Näistä saneerausohjelma vahvistettiin 127 tapauksessa, mikä on noin 76 prosenttia aloitetuista menettelyistä. Valmistelun yhteydessä oikeusministeriössä on selvitetty vuosina tehtyjen saneeraushakemusten käsittelyä tuomioistuimissa (Tilastotietoja yrityssaneerausasioista ). Vuonna 2002 vireille tulleista saneeraushakemuksista (n=289) noin 63 prosenttia johti menettelyn aloittamiseen. Hakemuksista hylättiin noin 18 prosenttia. Aloitetuista menettelyistä (n=183) 133 johti saneerausohjelman vahvistamiseen, mikä on noin 73 prosenttia aloitetuista menettelyistä. Vuonna 2003 vireille tulleista saneeraushakemuksista (n=322) noin 67 prosenttia johti menettelyn aloittamiseen. Hakemuksista hylättiin noin 21 prosenttia. Aloitetuista menettelyistä (n=217) 151 johti saneerausohjelman vahvistamiseen (noin 69 prosenttia). Vuonna 2004 vireille tulleista saneeraushakemuksista (n=313) noin 66 prosenttia johti menettelyn aloittamiseen. Hakemuksista hylättiin noin 20 prosenttia. Aloitetuista menettelyistä (n=206) 124 johti saneerausohjelman vahvistamiseen. Ratkaisematta oli vielä seitsemän aloitettua saneerausmenettelyä. 2.2 Kansainvälinen kehitys sekä ulkomaiden lainsäädäntö Yleistä Erityisesti 1990 luvulla on useiden Euroopan maiden maksukyvyttömyysoikeudessa otettu käyttöön toiminnan tervehdyttämiseen ja jatkamiseen tähtääviä saneerausmenettelyjä vaihtoehdoksi yrityksen toiminnan päättämiseen tähtäävälle likvidaatiomenettelylle (konkurssi). Menettelyt on pyritty yhteensovittamaan niin, että jatkamiskelpoinen yritystoiminta voitaisiin saneerata, kun taas kannattamattomat yritykset voitaisiin poistaa mahdollisimman nopeasti markkinoilta likvidaatiomenettelyllä. Maksukyvyttömyyslainsäädännön kehittäminen liittyy osaltaan Euroopan yhteisön yrityspoliittiseen strategiaan. Yhteisön tavoitteena on muun muassa ylläpitää kestävää talouskasvua sekä luoda uusia työpaikkoja. Vuonna 2000 pidetyssä Lissabonin huippukokouksessa Euroopan unioni asetti tavoitteekseen luoda unionista johtava talousalue vuoteen 2010 mennessä.
12 12 Kesäkuussa 2000 Euroopan yhteisön jäsenmaat ja komissio hyväksyivät pieniä yrityksiä koskevan eurooppalaisen peruskirjan (The European Charter for Small Enterprises), jossa ne sitoutuivat asettamaan "pienyritykset etusijalle". Peruskirja sisältää kymmenen suositusta muun ohella yrittäjyyskoulutuksesta, verotuksesta ja rahoituksesta, paremmasta lainsäädännöstä sekä yrityksen nopeammasta ja halvemmasta perustamisesta. Komissio järjesti vuonna 2001 yhteistyössä Alankomaiden talousasioista vastaavan ministeriön kanssa seminaarin, jonka aiheena oli liiketoiminnan epäonnistuminen. Seminaarissa todettiin muun ohella, että voimavaroja olisi suunnattava nykyistä enemmän siihen, että yrityksen taloudelliset vaikeudet ratkaistaan ennen kuin on liian myöhäistä. Jos yritys kuitenkin ajautuu maksukyvyttömyystilaan, järjestelmän pitäisi pystyä erottelemaan elinkelvottomat yritykset, jotka pitäisi voida helposti poistaa markkinoilta, ja potentiaalisesti elinkelpoiset yritykset. Maksukyvyttömyyslainsäädäntö on tasapainottelua velallisten ja velkojien etujen välillä. Jos painotetaan liikaa velkojien etuja, yritykset ehkä pyrkivät salaamaan maksuvaikeutensa. Jos lainsäädäntö painottaa liikaa velallisen etuja, järjestelmästä puuttuu välttämätön painostuskeino käydä heti ongelmien kimppuun. Rahoituksen saatavuus on elintärkeää pk-yritykselle ja järjestelmä, jossa velkojen maksua viivytetään tai ei makseta lainkaan takaisin, voi vähentää sijoittajien valmiutta riskialttiisiin liikeyrityksiin. Konkurssin tehneitä yrittäjiä pitäisi rohkaista aloittamaan uudelleen. Epäonnistuneilla yrittäjillä pitäisi olla tosiasiallinen mahdollisuus aloittaa uusi yritystoiminta, jollei yrittäjä ole syyllistynyt rikoksiin tai muihin väärinkäytöksiin. Komission yritystoiminnan pääosasto julkaisi vuonna 2002 Taloudellisissa vaikeuksissa olevien yritysten avuksi - Yritysten saneerausta, konkurssia ja uutta alkua koskevat hyvät käytänteet ja periaatteet -oppaan. Oppaassa todetaan muun ohella, että pk-yritykset eivät yleensä turvaudu riittävästi ulkopuoliseen konsulttiapuun. Siksi vaikeudet havaitaan kovin myöhään ja toimenpiteisiin ryhtyminen viivästyy. Tukitoimet olisi kohdistettava ensimmäisiin vaaran merkkeihin, ajoissa tapahtuvaan asiaan puuttumiseen, asiantuntijaneuvontaan ja uuden rahoituksen saamiseen. Yritykset on pyrittävä saamaan tietoisiksi mahdollisista pelastamismenettelyistä, joilla konkurssi voidaan välttää. Huomiota on kiinnitettävä tuen saantiin, koska taloudellisissa vaikeuksissa olevalla yrityksellä ei ole varaa maksaa (kalliista) neuvonnasta. Oikeusjärjestyksen olisi tarjottava mahdollisuus yrityksen saneeraukseen. Hyvä tuomioistuinjärjestelmä on tarpeen, jotta voidaan määritellä, millä yrityksillä voi olla henkiinjäämisen mahdollisuus, ja saneerauksen onnistumiseksi tarvitaan riittävästi aikaa ja varoja. Jos saneeraukseen ei ole mahdollisuutta, yrityksen myynti toimivana johtaa yleensä luotonantajien kannalta parhaaseen tulokseen. Jos yrityksellä ei ole tulevaisuutta, sen omaisuus on muutettava rahaksi nopeasti ja tehokkaasti. Syksyllä 2003 komission yritystoiminnan pääosasto julkaisi asettamansa työryhmän laatiman Rakenneuudistus, konkurssi ja uusi alku raportin (Best project on restructuring, bankruptcy and a fresh start). Raportti sisältää suosituksia muun
13 13 muassa taloudellisia vaikeuksia koskevasta varhaisvaroituksesta, oikeusjärjestelmästä ja uudesta alusta. Edelleen komissio julkaisi tammikuussa 2003 vihreän kirjan Yrittäjyys Euroopassa. Kirjassa tuodaan esiin, että Eurooppa tarvitsee lisää uusia ja menestyviä yrityksiä, jotka haluavat hyötyä markkinoiden avautumisesta sekä ryhtyä luoviin ja innovatiivisiin liiketoimiin laajemmassa mittakaavassa. Yrittäjyys synnyttää osaltaan työpaikkoja ja kasvua. Uusia työpaikkoja luovat yhä enemmän uudet ja pienet yritykset kuin suuret. Lisäksi kirjassa nimetään kolme keskeistä toimintakokonaisuutta pyrittäessä kohti yrittäjyyden yhteiskuntaa. Nämä ovat esteiden poistaminen yritysten kehittymiseltä ja kasvulta, yrittäjyyden riskien ja siitä saatavan palkkion tasapainottaminen, mikä puolestaan tarkoittaa muun ohella konkurssin negatiivisten vaikutusten vähentämistä. Toimintakokonaisuuteen kuuluu vielä yrittäjyyttä arvostava yhteiskunta. Komission yritystoiminnan pääosasto on syksyllä 2004 käynnistänyt projektin, joka käsittelee epäonnistumisen leimaavuutta ja taloudellisia vaikeuksia koskevaa varhaisvaroitusta (Stigma of failure and early warning tool). Projektissa on tarkoitus laatia tietopaketti, jonka tavoitteena on auttaa yrittäjiä taloudellisissa vaikeuksissa ja saada heidät hakemaan apua ajoissa. Muun muassa YK:n kansainvälisen kauppaoikeuden toimikunta (UNCITRAL) on käsitellyt laajalti kysymystä yrityksen mahdollisuudesta saada rahoitusta tervehdyttämiseen tähtäävän maksukyvyttömyysmenettelyn alkamisen jälkeen. Asian keskeistä merkitystä on korostettu myös muissa kansainvälisissä yhteyksissä. Keskustelua on käyty ennen muuta uuden rahoittajan aseman turvaamisesta joko etuoikeudella tai vakuudella. Ruotsi Ruotsissa yritysten saneerausta koskeva laki, Lag (1996:764) om företagsrekonstruktion, tuli voimaan 1 päivänä syyskuuta Hakemuksen tuomioistuimelle saneerausmenettelyn aloittamisesta voi tehdä sekä velallinen että velkoja. Saneerausmenettely voidaan aloittaa, jos velallinen on maksukyvytön tai velallista uhkaa maksukyvyttömyys eikä ole perusteltua syytä olettaa, ettei saneerauksen tarkoitusta voida saavuttaa. Velallisen on hakemuksessaan esitettävä muun muassa selvitys taloudellisten vaikeuksiensa syistä sekä siitä, kuinka liiketoimintaa on tarkoitus jatkossa harjoittaa ja kuinka asiassa saadaan aikaan velkojien kanssa ratkaisu. Lisäksi velallisen on tehtävä ehdotus selvittäjästä (rekonstruktör). Jos tuomioistuin päättää saneerausmenettelyn aloittamisesta, se määrää samalla yhden tai useamman selvittäjän. Tuomioistuin määrää myös velkojainkuulustelun (borgenärssammanträde) ajankohdan. Se pidetään yleensä kolmen viikon kuluessa saneerausmenettelyn aloittamisesta. Erityisistä syistä velkojainkuulustelu voidaan pitää myöhemminkin. Selvittäjän on viikon kuluessa saneerausmenettelyn aloit-
14 14 tamisesta tehtävä selvitys velkojille muun muassa velallisen taloudellisesta tilanteesta, taloudellisten vaikeuksien syistä ja siitä, kuinka toimintaa voidaan saneerata. Tuomioistuimessa toimitettavassa velkojainkuulustelussa velkojilla on tilaisuus lausua siitä, tulisiko saneerausmenettelyä jatkaa. Jos saneerausmenettelyä jatketaan, tuomioistuimen on velkojan vaatimuksesta määrättävä velkojatoimikunta. Saneerausmenettelyn aikana selvittäjä tutkii, voidaanko ja millä tavoin velallisen liiketoimintaa jatkaa sekä onko edellytyksiä saneerausvelkoja koskevien velkajärjestelyjen aikaansaamiseksi. Selvittäjän on laadittava yhteistyössä velallisen kanssa saneerausohjelma (rekonstruktionsplan). Saneerausmenettelyn alettua saneerausvelallinen ei saa ilman selvittäjän suostumusta esimerkiksi maksaa ennen menettelyn aloittamista syntyneitä velkojaan, sitoutua uusiin velvoitteisiin eikä luovuttaa sellaista omaisuutta, jolla on olennainen merkitys velallisen liiketoiminnalle. Tietyin edellytyksin velkoja saa kuitata saatavansa saneerausvelalliselle olevaa velkaansa vastaan. Kuittausoikeus koskee myös erääntymättömiä saatavia. Velallisen hakemuksesta tuomioistuin voi vahvistaa saneerausmenettelyssä niin sanotun yleisen akordin (offentligt ackord). Akordissa velkojien tulee saada vähintään 25 prosenttia saatavansa määrästä, paitsi jos kaikki velkojat suostuvat pienempään jako-osuuteen tai pienemmän jako-osuuden vahvistamiseen on erityinen syy. Tämä vähimmäisjako-osuus on maksettava vuoden kuluessa akordin vahvistamisesta, jolleivät velkojat suostu pidempään maksuaikaan. Akordi voi tarkoittaa myös sitä, että velallinen saa maksuajan lykkäystä. Jos velkojat saavat vähintään 50 prosenttia saatavansa määrästä, akordi voidaan vahvistaa, jos sen on hyväksynyt vähintään kolme viidesosaa äänestäneistä velkojista ja heidän saatavansa ovat vähintään kolme viidesosaa äänioikeutettujen saatavien yhteenlasketusta määrästä. Jos jako-osuus on pienempi kuin 50 prosenttia, vaaditaan akordin hyväksymiseen vähintään kolme neljäsosan kannatus. Ruotsissa yrityssaneeraushakemusten määrä on ollut vähäinen. Yrityssaneerauksen käytettävyyttä on pyritty edistämään etuoikeuksia (Lag om ändring i förmånsrättslagen, 2003:535, voimaan 1 päivänä tammikuuta 2004) ja palkkaturvaa koskevilla uudistuksilla (Lag om ändring i lönegarantilagen, 2005:273, voimaan 1 päivänä kesäkuuta 2005). Norja Norjassa yritystoiminnan velkojen järjestelystä (gjeldsforhandling) on säännökset konkurssilaissa (Lov om gjeldsforhandling og konkurs, konkursloven), joka tuli voimaan 1 tammikuuta Hakemuksessaan tuomioistuimelle velallisen on pyydettävä joko [vapaaehtoisen velkajärjestelyn] vapaaehtoista velkajärjestelyä (frivillig gjeldsordning) tai pakkoakordia (tvangsakkord) koskevien neuvottelujen aloittamista. Jos hakemus hyväk-
15 15 sytään, tuomioistuin asettaa velkojatoimikunnan (gjeldsnemnd). Velkojatoimikunnan ehdotuksesta tuomioistuin määrää valvojan (revisor). Menettelyn aloittaminen ei rajoita velallisen määräämisvaltaa, mutta velkojatoimikunta valvoo velallisen toimintaa. Velallinen ei saa ilman velkojatoimikunnan suostumusta esimerkiksi ottaa uutta velkaa, myydä tai vuokrata sellaista omaisuutta, jolla on velallisen toiminnan kannalta olennaista merkitystä. Velkojatoimikunta selvittää yhteistyössä valvojan kanssa velallisen varat ja velat. Jos velkojatoimikunta katsoo, ettei vapaaehtoiselle velkajärjestelylle tai pakkoakordille ole edellytyksiä, sen on jätettävä selvitys asiasta tuomioistuimelle. Tällöin tuomioistuin päättää menettelyn lakkaamisesta ja asettaa velallisen konkurssiin. Jos edellytyksiä velallisen toiminnan järjestämiseen on, velkojatoimikunta laatii selvityksen, joka sisältää tiedot muun muassa velallisen taloudellisesta tilanteesta ja takaisinsaanneista. Velkojatoimikunnan on avustettava velallista velkojen järjestelyä koskevan ehdotuksen laatimisessa. Jos velallisen liiketoimintaa on tarkoitus jatkaa, ehdotuksessa on selvitettävä mahdollisuudet saada liiketoiminta jatkossa kannattavaksi. Ehdotus vapaaehtoisesta velkajärjestelystä voi sisältää maksujen lykkäyksen, velkojen leikkauksen, likvidaation, likvidaatioakordin tai näiden toimenpiteiden yhdistelmän. Järjestelyjen ulkopuolelle jäävät muun muassa etuoikeutetut velat ja panttivelat. Jos velkojatoimikunta hyväksyy velallisen ehdotuksen, sen on lähettävä se tiedoksi velkojille. Ehdotukseen on liitettävä velkojatoimikunnan lausunto, joka sisältää muun muassa tiedon siitä, millainen velallisen tilanne oletetaan olevan konkurssitilanteessa. Jos velkojat eivät hyväksy velallisen ehdotusta, velallinen voi tehdä uuden ehdotuksen tai hakea pakkoakordia. Ehdotus pakkoakordista voi sisältää maksujen lykkäyksen, etuoikeudettomien velkojen leikkauksen, likvidaatioakordin tai näiden toimenpiteiden yhdistelmän. Velallisen on pakkoakordissa maksettava vähintään 25 prosenttia velkojien saatavista. Velkojatoimikunnan on lähetettävä velallisen ehdotus kaikille tunnetuille velkojille. Ehdotukseen on liitettävä velkojatoimikunnan lausunto, joka sisältää muun muassa tiedon siitä, millainen velallisen tilanne oletetaan olevan konkurssitilanteessa. Jos velkojat ehdotuksen mukaan saavat vähintään 50 prosenttia saatavansa määrästä, akordin hyväksyminen edellyttää, että sen on hyväksynyt vähintään kolme viidesosaa äänestäneistä velkojista ja heidän saatavansa on vähintään kolme viidesosaa äänioikeutettujen velkojien yhteenlasketuista saatavista. Jos velkojat saavat saatavistaan alle 50 prosenttia, akordin hyväksyminen edellyttää, että ehdotusta kannattaa vähintään kolme neljäsosaa äänestykseen osallistuneista velkojista ja että heidän saatavansa on vähintään kolme neljäsosaa äänioikeutettujen velkojien saatavien yhteismäärästä. Jos tuomioistuin ei vahvista pakkoakordia, se asettaa velallisen konkurssiin.
16 16 Tanska Tanskan konkurssilaissa on säännökset maksujen lakkauttamisesta (betalingsstandsning). Nykyisessä muodossaan säännöstö on ollut voimassa vuodesta Maksujen lakkautusilmoitus ei yksin ratkaise velallisen taloudellisia vaikeuksia, vaan se edeltää mahdollista sopimusta velkojien kanssa, pakkoakordia, yksityishenkilön velkajärjestelyä tai konkurssia. Lakkautusilmoituksen olennainen sisältö on, että velallinen saa tietyn rauhoitusajan perintätoimilta pyrkiäkseen sopimusjärjestelyyn velkojiensa kanssa tai saadakseen pakkoakordin. Maksujen lakkautus voi tulla ratkaistavaksi myös siinä vaiheessa, kun velkoja on hakenut velallisen asettamista konkurssiin. Vain velallinen voi hakea maksujen lakkautusta ilmoittamalla siitä tuomioistuimelle. Ilmoituksen tulee sisältää ehdotus valvojaksi (tilsyn). Tuomioistuin määrää valvojan, jonka tulee viikon kuluessa määräyksestään ilmoittaa asiasta velkojille. Tuomioistuin määrää velkojainkokouksen (møde med fordringshaverne), joka pidetään kolmen viikon kuluessa maksujen lakkautusilmoituksesta. Se päättää menettelyn pysyttämisestä valvojan kertomuksen perusteella ja kuultuaan velkojia. Jos maksujen lakkautus jatkuu, velkojat voivat pyytää tuomioistuinta määräämään velkojatoimikunnan (kreditorudvalg). Maksujen lakkautus ei rajoita velallisen määräysvaltaa. Velallinen ei saa kuitenkaan tehdä mitään merkittäviä oikeustoimia ilman valvojan lupaa. Erityisen merkittävistä oikeustoimista valvojan on ilmoitettava etukäteen mahdolliselle velkojatoimikunnalle. Velallinen voi maksaa velkojaan menettelyn aikana lähinnä vain etuoikeusjärjestyksen mukaisesti. Tuomioistuin päättää menettelyn lakkaamisesta, jos velkojien kanssa ei päästä sopimukseen tai jos pakkoakordineuvottelut, velkajärjestely tai konkurssimenettely aloitetaan taikka jos maksujen lakkautus on kestänyt kolme kuukautta. Tuomioistuin voi kuitenkin pidentää maksujen lakkautusaikaa kolme kuukautta kerrallaan kuultuaan valvojaa ja mahdollista velkojatoimikuntaa. Enimmillään menettely voi kestää vuoden. Maksujen lakkautuksen aikana velallisen on toimitettava tuomioistuimelle hakemus pakkoakordimenettelyksi ja laadittava sen oheen ehdotuksensa velkoja koskevaksi akordiksi. Lisäksi jo hakemusvaiheessa edellytetään, että 40 prosenttia velkojista sekä lukumäärän että saatavan määrän perusteella laskettuna hyväksyy pakkoakordimenettelyn. Oikeusministeriö määrää pakkoakordimenettelyyn yleensä kaksi selvittäjää (tillidsmænd), joiden tehtävänä on laatia velallisen taloudellisesta tilanteesta selvitys. Selvitykseen tulee sisällyttää muun muassa arvio akordin toteutumismahdollisuudesta sekä siitä, millainen velkojien jako-osuus olisi mahdollisessa konkurssissa. Pakkoakordimenettely voi sisältää etuoikeudettomien velkojen alentamisen (almindelig tvangsakkord), likvidaatioakordin (likvidationsakkord) tai maksujen
17 17 lykkäyksen (moratorium). Tietyt velat, muun muassa vakuusvelat vakuuden kattamalta osalta, jäävät pakkoakordimenettelyn ulkopuolelle. Pakkoakordimenettelyssä velkojien on saatava vähintään 25 prosenttia saatavansa määrästä, jolleivät velkojat suostu alempaan määrään tai asiassa ole erityisiä syitä, joiden vuoksi 25 prosentin vaatimuksesta voitaisiin luopua. Pakkoakordin hyväksyminen edellyttää, että sitä kannattavat vähintään 60 prosenttia äänestykseen osallistuneista velkojista ja äänioikeutettujen saatavien yhteenlasketusta määrästä. Tanskassa on ehdotettu, että pakkoakordin vähimmäisjako-osuutta alennettaisiin 10 prosenttiin (Lovforslag nr. L 128, Folketinget , Forslag till Lov om ændring af konkursloven og konkursskatteloven). Saksa Saksassa on ollut voimassa vuoden 1999 alusta lukien yksi yhtenäinen maksukyvyttömyysmenettely, jonka puitteissa toteutetaan joko yrityksen toiminnan uudelleenjärjestely (saneeraus) tai sen lopettaminen (likvidaatio). Jos oikeushenkilö on tullut maksukyvyttömäksi tai ylivelkaiseksi, sen vastuuhenkilöillä on velvollisuus yhtiölainsäädännön mukaan hakeutua maksukyvyttömyysmenettelyyn. Hakemus on tehtävä kolmen viikon kuluessa perusteen ilmaantumisesta. Velvollisuuden laiminlyönti on sanktioitu. Velallinen voi saada maksukyvyttömyysmenettelyn vireille ylivelkaisuuden, maksukyvyttömyyden tai uhkaavan maksukyvyttömyyden perusteella. Velkojan hakemuksen edellytyksenä on lisäksi, että tällä on oikeussuojan tarve menettelyn vireille saamiseen. Hakemuksen vireille tultua tuomioistuin määrää yleensä väliaikaisen pesänhoitajan (Vorläufiger Insolvenzverwalter). Tuomioistuin voi hakemuksen tultua vireille muun muassa kieltää velallista luovuttamasta omaisuuttaan tai määrätä, että velallinen hankkii omaisuuden luovuttamiseen väliaikaisen pesänhoitajan suostumuksen. Se voi myös päättää, että velallinen menettää vallintaoikeutensa omaisuuteensa ja määräysvalta siirtyy väliaikaiselle pesänhoitajalle (Insolvenzordnung 22 ). Väliaikaisen pesänhoitajan tehtävänä on velallisen omaisuudesta huolehtiminen ja liiketoiminnan jatkaminen. Hänen tehtävänään on myös vahvistaa, että menettelyn alkamiseen on edellytyksiä ja että velallisen varat riittävät menettelykustannuksiin. Lisäksi väliaikaisen pesänhoitajan tulee selvittää, onko velallisen liiketoiminnan jatkamiseen edellytyksiä. Jos tuomioistuin hyväksyy maksukyvyttömyysmenettelyä koskevan hakemuksen ja päättää aloittaa menettelyn, se määrää samalla myös pesänhoitajan (Insolvenzverwalter). Menettelyn aloittaminen merkitsee, että velallinen menettää vallintaoikeutensa omaisuuteensa ja määräysvalta siirtyy pesänhoitajalle. Tuomioistuin määrää menettelyn aloittaessaan myös velkojainkokouksen (Gläubigerversammlung). Kokouksessa päätetään liiketoiminnan jatkamisesta tai lo-
18 18 pettamisesta. Päätös tehdään pesänhoitajan laatiman selvityksen perusteella. Kokous tulisi pitää kuuden viikon kuluessa ja se on pidettävä viimeistään kolmen kuukauden kuluessa aloittamispäätöksestä (Berichtstermin). Tuomioistuin voi asettaa myös velkojatoimikunnan (Gläubigerausschuss). Ennen maksukyvyttömyysmenettelyn alkamista syntyneiden velkojen maksaminen ja perintä keskeytyy. Edellytyksiä yrityksen saneeraukselle luodaan lisäksi säännöksin, joilla rajoitetaan vakuusvelkojien oikeuksia. Tietyin edellytyksin velkoja saa kuitata saatavansa velalliselle olevaa velkaansa vastaan. Saneerausohjelmaehdotuksen voivat tehdä pesänhoitaja ja velallinen. Lakiin sisältyy vain vähän määräyksiä siitä, mitä saneerausohjelman tulee sisältää. Ohjelmassa tulee ilmetä saneeraustoimenpiteet ja se, kuinka ohjelma vaikuttaa velkojien oikeuksiin. Ohjelmassa velkojat jaetaan ryhmiin. Erityisesti on tehtävä ero vakuusvelkojien ja vakuudettomien sekä viimesijaisten velkojien välillä (222 ). Jokaisen velkojaryhmän on hyväksyttävä ohjelma. Velkojaryhmän hyväksyminen edellyttää, että enemmistö äänestykseen osallistuneista velkojista äänestää ohjelman hyväksymisen puolesta. Enemmistö lasketaan sekä äänestäneiden velkojien lukumäärän että velkojien saatavamäärän perusteella. Äänestyksen jälkeen tuomioistuin päättää ohjelman vahvistamisesta tai vahvistamatta jättämisestä. Ohjelma voidaan tietyin edellytyksin vahvistaa, vaikka enemmistöä ei olisi saavutettu kaikissa velkojaryhmissä ( ). Tuomioistuin voi yksittäisen velkojan vaatimuksesta jättää ohjelman vahvistamatta, jos velkoja näyttää, että hänen asemansa ohjelmassa on heikompi kuin ilman ohjelmaa (251 ). Tietyin edellytyksin tuomioistuin voi velallisen vaatimuksesta päättää, että velallinen säilyttää määräysvaltansa (Eigenverwaltung). Velallishallinnon ehtona on, ettei se saa johtaa menettelyn viivästymiseen eikä aiheuttaa muuta haittaa velkojille. Jos tuomioistuin on hylännyt velallisen hakemuksen, ensimmäinen velkojainkokous voi päättää, että tuomioistuimen on määrättävä velallishallinto. Määrätyin edellytyksin tuomioistuin voi lakkauttaa velallishallinnon, jos velkojainkokous tai velallinen sitä vaatii. Myös yksittäisellä velkojalla on tiettyjen ehtojen nojalla oikeus vaatia velallishallinnon lakkauttamista. Velallishallintoon määrätään aina ulkopuolinen henkilö valvojaksi (Sachwalter), jonka tehtävänä on tutkia velallisen taloudellinen tilanne ja valvoa velallisen toimintaa menettelyn aikana. Valvojalla on velvollisuus ilmoittaa velkojille ja tuomioistuimelle havaitsemistaan toimista, joista voi aiheutua haittaa menettelylle. Tiettyihin toimiin velallinen tarvitsee joko valvojan tai mahdollisen velkojatoimikunnan suostumuksen. Lakia on esitetty muutettavaksi niin, että velallisen liiketoiminta voitaisiin myydä menettelyn alettua ennen ensimmäistä velkojainkokousta ja ilman velkojainkokouksen suostumusta.
19 Nykytilan arviointi Yleistä Suomessa on erilaisia maksukyvyttömyystilanteita ja velallisryhmiä varten erilaisia menettelyjä. Yksityishenkilön velkajärjestely on tarkoitettu maksukyvyttömille yksityishenkilöille ja järjestelmän tarkoituksena on antaa heille mahdollisuus selviytyä veloistaan. Velkojille pyritään turvaamaan mahdollisimman suuri osuus heidän saatavistaan. Velkajärjestely voidaan myöntää myös elinkeinotoimintaa harjoittavalle velalliselle, jos hänen velkaongelmansa liittyvät hänen yksityistalouteensa. Jos vaikeudet liittyvät elinkeinotoimintaan, elinkeinonharjoittajana toimiva luonnollinen henkilökin voi hakeutua yrityksen saneeraukseen. Konkurssi on oikeudellinen menettely, jossa velallisen varat muutetaan rahaksi ja varat jaetaan yrityksen kaikkien velkojien kesken. Konkurssivelallisista suurin osa on yrityksiä, mutta menettelyn kohteena voivat olla myös yksityishenkilöt. Yrityksen saneerauksen tavoitteena on parantaa taloudellisiin vaikeuksiin joutuneiden, mutta pohjimmiltaan elinkelpoisten yritysten edellytyksiä selviytyä taloudellisista vaikeuksistaan. Saneerauksen tavoitteena on tarpeettomien konkurssien välttäminen. Saneerausohjelmassa määrätään niistä toimista, joiden avulla yritystoiminnan jatkamisen pitäisi olla mahdollista. Olennainen osa saneerausohjelmaa ovat yrityksen velkoihin kohdistettavat velkajärjestelyt. Yrityssaneerauslainsäädäntö on nyt ollut voimassa kolmetoista vuotta. Lainsäädäntöä pidetään yleisesti tarpeellisena ja toimivana. Tarkoituksenmukainen valikoituminen saneerauksen ja konkurssin välillä ei kuitenkaan ole kaikin osin toteutunut, koska merkittävä osa hakemuksista ei johda onnistuneeseen saneeraukseen. Suurimpana syynä tähän pidetään sitä, että moni yritys hakeutuu saneeraukseen niin myöhäisessä vaiheessa, ettei yritys ole enää tervehdyttämiskelpoinen. Yrityksen saneerauskelpoisuuden arviointi on tuottanut vaikeuksia, mihin on vaikuttanut se, että saneeraushakemusten laatu on usein ollut heikko. Hakemukseen liitettävästä tilintarkastajan selvityksestä ei useinkaan ole riittävästi apua harkittaessa saneerausmenettelyn aloittamisen edellytyksiä. Ongelmana ovat olleet myös saneeraushakemusten pitkät käsittelyajat käräjäoikeuksissa, mihin yhtenä syynä on ollut hakemusten puutteellisuus ja asioiden riitaisuus. Merkittävä epäkohta syntyy siitä, että yritysten maksukyky on varsin usein niin heikko, että yritysten velkaantuminen jatkuu saneerausmenettelyn aikana siitä huolimatta, että yritys voi jättää saneerausvelkansa maksamatta. Osassa saneerausohjelmia on keskitytty saneerausvelkojen leikkaamiseen eikä yrityksen toiminnalliseen saneeraukseen ole kiinnitetty riittävästi huomiota. Moni saneerausohjelma keskeytyy ja yritys asetetaan konkurssiin.
20 20 Lain soveltamisala Saneerausmenettely on kaikenlaisten yritysten käytettävissä. Yrityksen koolla ei myöskään ole merkitystä. Saneerausmenettelyn kohteena voi siten olla yksityinen elinkeinonharjoittaja, ammatinharjoittaja, maatilatalouden- tai kalastuksenharjoittaja, avoin yhtiö, kommandiittiyhtiö, osakeyhtiö, osuuskunta, asunto-osakeyhtiö tai taloudellista toimintaa harjoittava yhdistys. Saneerausmenettelyn ulkopuolelle laissa on rajattu tiettyjä erityislainsäädännön piiriin kuuluvia yhteisöjä. Tällaisia ovat luottolaitostoiminnasta annetussa laissa tarkoitettu luottolaitos, vakuutus- tai eläkelaitos, selvitystilassa oleva yhtiö ja osuuskunta. Korkeimman oikeuden ennakkopäätöksessä (KKO 2004:29) rekisteröity aatteellinen yhdistys, jonka tarkoituksena oli ollut osallistuminen vuosittaisen kaupunkifestivaalin järjestämiseen, on katsottu yrityksen saneerauksesta annetun lain 2 :n 1 momentissa tarkoitetuksi taloudellista toimintaa harjoittavaksi yhdistykseksi, joka voi olla yrityssaneerauksen kohteena. Yrityssaneerauslakia säädettäessä arvioitiin, että saneerausmenettelyllä tulisi olemaan tärkein merkitys keskikokoisille ja sitä suuremmille yrityksille. Laki tuli voimaan luvun laman aikana ja lain voimassaolon alkuvuosina saneerausmenettelyn kohteena olikin erityisesti suuria yrityksiä. Viime vuosien aikana yrityssaneerausta hakeneet yritykset ovat suurelta osin olleet pieniä. Kysymys on pääasiassa yrityksistä, jotka EU:n komission suosituksen mukaan luetaan niin sanottuihin mikroyrityksiin, joilla on enintään 9 työntekijää. Pienten yritysten ongelma on käytännössä usein se, että niillä ei ole käytettävissään keinoja toteuttaa ainakaan merkittävää toiminnallista saneerausta. Saneerausvelkojen tuntuva järjestely on usein tarpeen, jotta toimintaa voitaisiin jatkaa. Velkajärjestelyjen käytön arvioitiinkin lakia säädettäessä olevan erityisen tarpeen pienille yrityksille (HE 182/1992 vp, s. 19). Laissa on otettu huomioon se, että sen piiriin kuuluu monenlaisia yrityksiä eikä samanlainen saneerausmenettely ole kaikkien osalta tarpeen. Lakiin sisältyvät säännökset yksinkertaistetusta saneerausmenettelystä, jossa saneeraus voidaan toteuttaa muun muassa velallisyrityksen koko ja velkojien lukumäärä huomioon ottaen mahdollisimman tarkoituksenmukaisella tavalla. Erityisesti pienimuotoisempaa yritystoimintaa varten käyttökelpoinen on säännös, jonka nojalla saneerausohjelma voidaan vahvistaa nopeasti kaikkien velkojien suostumuksella. Säännöksen soveltaminen on kuitenkin ollut vähäistä. Yksityisen elinkeinonharjoittajan asema Yksityisen elinkeinonharjoittajan saneerausmenettelyn piiriin kuuluvat sekä elinkeinotoiminnan että yksityistalouden velat. Saneerausmenettely tulee kysymykseen vain silloin, kun velallisen liiketoiminta on jatkamiskelpoista. Jos elinkeinonharjoittajan taloudelliset vaikeudet liittyvät yksityistalouden velkoihin, hän voi
annetun lain 23 :n muuttamisesta
Hallituksen esitys Eduskunnalle laeiksi yrityksen saneerauksesta annetun lain ja takaisinsaannista konkurssipesään annetun lain 23 :n muuttamisesta ESITYKSEN PÄÄASIALLINEN SISÄLTÖ Esityksessä ehdotetaan
Konkurssi, yrityssaneeraus ja yksityishenkilön velkajärjestely
Konkurssi, yrityssaneeraus ja yksityishenkilön velkajärjestely 20.4.2010 2010 KONKURSSI Konkurssi Velallinen, joka ei kykene vastaamaan veloistaan, voidaan asettaa konkurssiin. Konkurssi on velallisen